**Tiesitkö että energiansäästölamput ovat vaarallista jätettä?**

Poksilaiset kokoontuivat tuttuun tapaan jäsentapaamiseensa tiistaina 4.2.2020 Hyvän Paimenen kirkolle. Helmikuun alustuksen aiheena oli kierrätys ja asiantuntijavieraana oli Vantaan Energian ”roskapoliisi” **Heini Manninen**. Heini kertoi hyödyllistä ja käytännönläheistä tietoa kotitalouksien jätteiden lajittelusta ja kannusti kestävämpään kulutukseen. Ajankohtainen aihe kiinnosti poksilaisia ja herätti kysymyksiä ja vilkasta keskustelua.

Aikaisemmin pääkaupunkiseudun kotitalouksien roskapussit vietiin kaatopaikalle. Nykyään asiat ovat fiksummin. Uudellamaalla asuvien sekajäte on vuodesta 2014 palanut Vantaan Energian jätevoimalassa. Jätteistämme tehdään sähköä, mikä on sitä helpompaa ja taloudellisempaa mitä paremmin jätteet on lajiteltu. Suomalaisilla olisi varaa parantaa lajittelua, sillä olemme kierrätyksessä Pohjoismaista huonoin maa. Euroopassa kierrätyksemme on keskitasoa, mutta yhdellä sektorilla olemme kärjessä: pullonpalautuksessa.

Roskapoliisi Heini Manninen kävi läpi eri jäteryhmät nostaen esimerkkejä ja vinkkejä:

**Muovi**

* Muovijätteeseen kuuluvat kotitalouden muovipakkaukset, kuten elintarvikkeiden ja puhdistusaineiden puhteet pakkaukset
* Muovijätettä ovat myös tyhjäksi puristetut hammastahnatuubit ja käsivoidepakkaukset
* Pieniä määriä styroxia saa paloiteltuna laittaa muovijätteeseen
* Myös mustat muovipakkaukset saa laittaa muovijätteen sekaan, samoin hedelmien muoviset verkkopakkaukset
* Erilaisia muovipakkauksia ei tulisi laittaa sisäkkäin, korkit ja kannet tulee irrottaa eikä pussia tulisi sulkea tiiviisti
* Muita muovituotteita, kuten leluja, pulkkia tai koriste-esineitä ei saa laittaa muovijätteeseen

**Lasi**

* Lasinkeräykseen kuuluu vain kotitalouden pakkauslasi
* Juomalaseja, lääkelaseja, ikkunalasia, kukkamaljakoita eikä uunivuokia saa laittaa lasijätteeseen
* Värittömät ja värilliset lasit saa laittaa samaan keräysastiaan, mutta korkit ja kannet tulee erotella

**Metalli**

* Metallinkeräykseen kuuluvat puhtaat säilyke- ja juomatölkit, alumiinifoliot ja -vuoat. tuikkukynttilöiden metallikuoret, tyhjät ja kuivat maalipurkit
* Metallikeräykseen laitetaan myös voin ja margariinin kääreet ja viilipurkin kannet
* Metallijätettä ovat myös paistinpannut ja kattilat sekä lääkekapseleiden painopakkaukset
* Metalliset aerosolipakkaukset, kuten spraypullot, jotka eivät ole tyhjiä, kuuluvat vaaralliseen jätteeseen

**Biojäte**

* Ruuantähteiden lisäksi biojätteeseen saa laittaa talouspaperit, lautasliinat, paperinenäliinat, suodatinpussit ja teepussit sekä kuihtuneet kukat
* Paras kompostoituva biojätepussi on paperipussi, jonka pohjalle voi laittaa kananmunakennon tai sanomalehteä

**Sekajäte**

* Sekajätteeseen ei saa laittaa metallia eikä biojätettä, sillä sekajäte poltetaan yli 1000 asteen lämmössä, joten metalli sulaa hankalasti puhdistettaviksi klimpeiksi ja biojätteellä taas ei ole lämpöarvoa
* Sekajätettä ovat myös CD-levyt, VHS-nauhat, hehku- ja halogeenilamput, juomalasit ja pölynimurinpussit, useimmat kahvipakkaukset sekä kertakäyttövaipat ja koirankakkapussit

**WC-pönttöön**

* ei saa laittaa mitään muuta kuin ihmisen jätöksiä ja vessapaperia
* ei ruuantähteitä, ei lääkkeitä, ei vanulappuja, ei pumpulipuikkoja, ei hiuksia eikä kotieläinten karvaa
* ei ole suositeltavaa laittaa edes hajoaviksi mainostettuja wc-paperirullia

**Vaarallinen jäte**

* Vaarallista jätettä ovat käytetyt energiansäästölamput, led-lamput, ilotulitusraketit ja patterit (näiden +-navan päälle olisi hyvä laittaa teippi sisällön valumisen estämiseksi)
* Elektroniikkamyymälät ottavat maksutta vastaan käytöstä pois jäävät kodin laitteet. Pääkaupunkiseudulla kiertää kaksi kertaa vuodessa keräysautoja, jotka ottavat vastaan vaarallista jätettä.

Mikäli kotitalon roskakatoksessa ei ole lajittelumahdollisuutta, roskapoliisi Heini Manninen kannustaa pieneen vaivannäköön, esimerkiksi kauppamatkan yhteydessä voisi ottaa säännölliseksi tavaksi kierrätyspisteellä käymisen.

Vantaan Energian roskapoliisit ovat asiantuntijoita, jotka kiertävät Uudellamaalla taloyhtiöissä, kouluissa ja järjestöissä neuvomassa lajittelussa ja kierrätyksessä. Heidät voi kutsua vierailulle myös omaan kotitaloonsa. Roskapoliisin käynti ja neuvot ovat maksuttomia. Lisätietoja [www.vantaanenergia.fi](http://www.vantaanenergia.fi).

Teksti ja kuva: Erja Vuorio